b'\n_START_ARTICLE_\nAtte Tolvanen\n_START_SECTION_\nSeuraura\n_START_PARAGRAPH_\nTolvanen on Nummelan Palloseuran kasvatti. H\xc3\xa4n siirtyi D-juniori-ik\xc3\xa4isen\xc3\xa4 J\xc3\xa4\xc3\xa4honkaan, josta Tolvanen siirtyi edelleen kaudeksi 2009\xe2\x80\x932010 Espoo Bluesin C-nuoriin. Kauden 2010\xe2\x80\x932011 h\xc3\xa4n pelasi Kiekko-Espoon B-nuorissa, jossa Tolvanen voitti kauden p\xc3\xa4\xc3\xa4tteeksi B-nuorten I-divisioonan mestaruuden. Kaudeksi 2011\xe2\x80\x932012 h\xc3\xa4n siirtyi Porin \xc3\x84ssiin. Tolvanen pelasi suurimman osan kaudestaan seuran A-nuorissa, joiden p\xc3\xa4\xc3\xa4asiallisen torjuntavastuun h\xc3\xa4n kantoi. Tolvasella oli koko A-nuorten SM-liigan paras torjuntaprosentti (92,5\xc2\xa0%). H\xc3\xa4net palkittiin kauden p\xc3\xa4\xc3\xa4tteeksi sarjan vuoden tulokkaana Yrj\xc3\xb6 Hakala -palkinnolla._NEWLINE_Maaliskuussa 2012 Tolvanen teki \xc3\x84ssien kanssa kaksivuotisen SM-liigasopimuksen. H\xc3\xa4n jatkoi 2012\xe2\x80\x932013 seuran A-nuorten vastuunkantajana, mutta Tolvanen ei lopulta pukenut yhteenk\xc3\xa4\xc3\xa4n SM-liigaotteluun, jotta h\xc3\xa4n voisi tulevaisuudessa pelata Yhdysvaltain yliopistosarjoissa. Tolvanen siirtyi kaudeksi 2013\xe2\x80\x932014 NAHL-junioriliigan Minnesota Magiciansiin. Joulukuussa 2013 h\xc3\xa4net valittiin liigan keskil\xc3\xa4nnen divisioonan viikon pelaajaksi. Kaudeksi 2014\xe2\x80\x932015 Tolvanen vaihtoi NAHL-seuraansa Minot Minotaurosiin. H\xc3\xa4nen torjumansa 26 voittoa ja kuusi nollapeli\xc3\xa4 olivat seuran historian yhden kauden enn\xc3\xa4tyksi\xc3\xa4. H\xc3\xa4net valittiin kauden p\xc3\xa4\xc3\xa4tteeksi liigan keskisen divisioonan t\xc3\xa4hdist\xc3\xb6kent\xc3\xa4lliseen._NEWLINE_Vuodet 2015\xe2\x80\x932019 Tolvanen pelasi Northern Michigan Universityn yliopistojoukkueessa. H\xc3\xa4n nousi heti Freshman-vuotenaan 2015\xe2\x80\x932016 joukkueen p\xc3\xa4\xc3\xa4asialliseksi vastuunkantajaksi. Tolvanen valittiin kauden p\xc3\xa4\xc3\xa4tteeksi WCHA:n tulokkaiden t\xc3\xa4hdist\xc3\xb6kent\xc3\xa4lliseen. Sophomore-vuotenaan 2016\xe2\x80\x932017 h\xc3\xa4n torjui 45 ottelussa viisi nollapeli\xc3\xa4. Tolvanen torjui kaikki nollapelins\xc3\xa4 per\xc3\xa4kk\xc3\xa4in ja piti maalinsa puhtaana kaikkiaan 339 minuutin ja viiden sekunnin ajan, kunnes MSU-Mankaton Zeb Knutson ohitti h\xc3\xa4net Tolvasen kuudennessa peliss\xc3\xa4 ajassa 3.26. H\xc3\xa4nen nollaputkensa oli kaikkien aikojen toiseksi pisin koko NCAA:n historiassa. Tolvasta kauemmin nollan on pit\xc3\xa4nyt vain Blaine Lacher (375 minuuttia ja yksi sekunti) kev\xc3\xa4\xc3\xa4ll\xc3\xa4 1994. Tolvanen valittiin kauden p\xc3\xa4\xc3\xa4tteeksi WCHA:n toiseen t\xc3\xa4hdist\xc3\xb6kent\xc3\xa4lliseen._NEWLINE_Kes\xc3\xa4ll\xc3\xa4 2017 NHL-varaamaton Tolvanen osallistui Nashville Predatorsin kehitysleirille. Samalle leirille osallistui my\xc3\xb6s h\xc3\xa4nen hy\xc3\xb6kk\xc3\xa4\xc3\xa4j\xc3\xa4n\xc3\xa4 pelaava pikkuveljens\xc3\xa4 Eeli Tolvanen, jonka seura oli varannut samana kes\xc3\xa4n\xc3\xa4. Atte Tolvanen jatkoi kaudella 2017\xe2\x80\x932018 Northern Michigan Universityssa ja h\xc3\xa4net palkittiin Junior-vuotensa p\xc3\xa4\xc3\xa4tteeksi WCHA:n parhaan p\xc3\xa4\xc3\xa4stettyjen maalien keskiarvon (2.22) omaavana maalivahtina. Tolvanen valittiin my\xc3\xb6s sarjan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Senior-vuotenaan, 7. joulukuuta 2018 h\xc3\xa4n onnistui tekem\xc3\xa4\xc3\xa4n maalin Michigan Techin tyhj\xc3\xa4\xc3\xa4n maaliin. Tolvanen oli NMU:n seurahistorian ensimm\xc3\xa4inen tempussa onnistunut maalivahti ja koko NCAA:n historian 11:s. H\xc3\xa4n torjui kauden aikana viisi nollapeli\xc3\xa4. Tolvanen palkittiin taas WCHA:n parhaasta p\xc3\xa4\xc3\xa4stettyjen maalien keskiarvosta ja h\xc3\xa4net valittiin sarjan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Viimeisen yliopistokautensa p\xc3\xa4\xc3\xa4tteeksi, maaliskuussa 2019 Tolvanen teki loppukauden kattavan AHL-sopimuksen Syracuse Crunchin kanssa. H\xc3\xa4n pelasi siell\xc3\xa4 kuusi ottelua torjuen yhden nollapelin._NEWLINE_Kaudeksi 2019\xe2\x80\x932020 Tolvanen siirtyi kaksivuotisella sopimuksella Pelicansin SM-liigajoukkueeseen. H\xc3\xa4n oli l\xc3\xa4hd\xc3\xb6ss\xc3\xa4 kauteen ensin Jakub \xc5\xa0karekin aisaparina, mutta h\xc3\xa4nen siirrytty\xc3\xa4 jo kesken harjoituskauden New York Islandersin organisaatioon \xc5\xa0karekin joukkueen maalivahtiosastolla kauden avaukseeen korvasi Tomi Karhunen. Tolvanen teki miesten p\xc3\xa4\xc3\xa4sarjadebyyttins\xc3\xa4 Mestarien liigan nelj\xc3\xa4nnell\xc3\xa4 kierroksella 8. syyskuuta 2019 vieraissa sveitsil\xc3\xa4ist\xc3\xa4 Lausanne HC:t\xc3\xa4 vastaan. H\xc3\xa4n torjui ottelussa varsinaisella peliajalla ja jatkoer\xc3\xa4ss\xc3\xa4 31 kertaa sek\xc3\xa4 p\xc3\xa4\xc3\xa4sti kolme maalia. Voittomaalikilpailuissa Tolvanen p\xc3\xa4\xc3\xa4sti Lausannen nelj\xc3\xa4st\xc3\xa4 yrityksest\xc3\xa4 kolme, jonka j\xc3\xa4lkeen Pelicans h\xc3\xa4visi ottelun lukemin 4\xe2\x80\x933. SM-liigadebyyttins\xc3\xa4 Tolvanen teki runkosarjan toisella kierroksella 14. syyskuuta 2019 vieraissa Mikkelin Jukureita vastaan. H\xc3\xa4n torjui Pelicansin 3\xe2\x80\x934-voittoon p\xc3\xa4\xc3\xa4ttyneess\xc3\xa4 ottelussa 18 kertaa.\n_START_SECTION_\nMaajoukkueura\n_START_PARAGRAPH_\nTolvanen on pelannut kolme poikien maaottelua.\n_START_SECTION_\nMuuta\n_START_PARAGRAPH_\nTolvasen isoveli Joona pelaa puolustajana Mestis-joukkue KOOVEE:ss\xc3\xa4 ja pikkuveli Eeli pelaa hy\xc3\xb6kk\xc3\xa4\xc3\xa4j\xc3\xa4n\xc3\xa4 NHL-seura Nashville Predatorsin organisaatiossa. Eeli on seuran ensimm\xc3\xa4isen kierroksen varaus vuodelta 2017.'